## Rješenje Ustavnog suda Republike Hrvatske broj:U-III-1845/2006 od 15. studenoga 2006.

### NN 130/2006 (29.11.2006.), Rješenje Ustavnog suda Republike Hrvatske broj:U-III-1845/2006 od 15. studenoga 2006.

# USTAVNI SUD REPUBLIKE HRVATSKE

**2916**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, u postupku koji
je ustavnom tužbom pokrenuo Z. P. iz S., na sjednici održanoj 15. studenoga
2006. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.
Obrazloženje
1. Podnositelj je podnio ustavnu tužbu protiv presude i rješenja Županijskog
suda u Virovitici broj: Kž-17/06-3 od 2. ožujka 2006. godine, kojom je odbijena
žalba branitelja optuženika (podnositelja ustavne tužbe) izjavljena protiv
presude Općinskog suda u Slatini broj: K-10/04-48 od 19. prosinca 2005. godine.

*Ustavna tužba nije dopuštena.*
2. Prema odredbama članka 62. stavka 1. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst; u nastavku: Ustavni zakon), svatko može podnijeti Ustavnom sudu ustavnu
tužbu ako smatra da mu je pojedinačnim aktom tijela državne vlasti, tijela
jedinice lokalne i područne (regionalne) samouprave ili pravne osobe s javnim
ovlastima, kojim je odlučeno o njegovim pravima i obvezama ili o sumnji ili
optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom (ustavno pravo).
3. Člankom 72. Ustavnog zakona propisano je da će Ustavni sud rješenjem odbaciti
ustavnu tužbu ako je ustavna tužba nedopuštena, a nedopuštena je, pored
ostaloga, u slučaju kada je tužbu podnijela osoba koja nije ovlaštena za njezino
podnošenje.
4. Iz obrazloženja pobijane prvostupanjske odluke može se utvrditi:
– da je podnositelj rješenjem Općinskog suda u Slatini broj: R1-30/05 od 24.
listopada 2005. godine u potpunosti lišen poslovne sposobnosti zbog duševnih
smetnji,
– vještakinja dr. E. K. je tijekom prvostupanjskog postupka utvrdila da
podnositelj boluje od teške duševne bolesti paranoje, te da u vrijeme počinjenja
kaznenih djela za koja je utvrđeno da ih je počinio, nije bio u stanju
upravljati svojim postupcima. Isti je stoga bio neubrojiv te ujedno raspravno
nesposoban, navodi prvostupanjski sud,
– također je utvrdila: »Budući da je okr. bolestan, te da se nalazi pod
utjecajem sumanutih doživljaja, isti nije sposoban sporazumijevati se sa
braniteljem i davati mu upute. Nije sposoban shvatiti svrhu i prirodu kaznenog
postupka, te procesne radnje u kaznenom postupku. S obzirom na njegovo teško
zdravstveno stanje postoje uvjeti za određivanje njegova prisilnog smještaja u
psihijatrijsku ustanovu prema odredbama Zakona o zaštiti osoba s duševnim
smetnjama (»Narodne novine«, broj 23/97.), jer može naškoditi sebi i drugima.«
Podnositelj je rješenjem Općinskog suda u Slatini broj:K-10/04-49 od 19.
prosinca 2005. godine prisilno smješten u psihijatrijsku ustanovu u trajanju od
šest mjeseci. Rješenjem Županijskog suda u Sisku broj: R-92/06 od 1. lipnja
2006. godine, podnositelj je prisilno smješten u neuropsihijatrijsku bolnicu
»Dr. I. B.« P. u razdoblju od 2. ožujka 2006. do 2. rujna 2006. godine.
5. S obzirom da je ustavnu tužbu podnijela osoba koja je lišena poslovne
sposobnosti i prisilno je smještena u psihijatrijsku ustanovu, podnositelj u
konkretnom slučaju nije ovlašten za njezino podnošenje u smislu članka 62.
stavka 1. Ustavnog zakona.
Dopisom od 4. listopada 2006. godine Ustavni sud je skrbnicu podnositelja V. I.,
djelatnicu Centra za socijalnu skrb S., izvijestio o postupku osobe o čijim
pravima i obvezama se dužna skrbiti. Tim dopisom pozvana je da u roku od 15 dana
dade odobrenje na podnošenje ustavne tužbe svog štićenika. Za davanje odobrenja
ostavljen joj je rok od 15 dana, te je upozorena da ako ne dade odobrenje tužba
će se odbaciti kao da je podnesena od neovlaštene osobe.
Navedeni rok je bezuspješno protekao i traženo odobrenje nije dano (odnosno nije
zaprimljen bilo kakav podnesak skrbnice).
6. Slijedom iznijetoga, na temelju članka 72. Ustavnog zakona riješeno je kao u
izreci. Rješenje o objavi utemeljeno je na članku 29. Ustavnog zakona.

Broj: U-III-1845/2006
Zagreb, 15. studenoga 2006.

USTAVNI SUD REPUBLIKE HRVATSKE
Predsjednik Vijeća
**Milan Vuković**, v. r.

Rješenje, NN 130/2006-2916
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)